b'\n_START_ARTICLE_\nMilko \xc5\xa0tolfa\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini Andreja in Ljudmile \xc5\xa0tolfa rojene Ukmar. Ljudsko \xc5\xa1olo je obiskoval v rojstnem kraju. Po kon\xc4\x8dani klasi\xc4\x8dni gimnaziji v Gorici in dveh letih v semeni\xc5\xa1\xc4\x8du v Kopru je junija 1943 od\xc5\xa1el v partizane, tu je postal \xc4\x8dlan Varnostno-obve\xc5\xa1\xc4\x8devalne slu\xc5\xbebe. Leta 1947 se je vpisal na ljubljansko filozofsko fakulteta ter 1950 diplomiral iz slavistike in zgodovine. Leta 1952 je za\xc4\x8del v Kopru na njegovo pobudo izhajati \xc4\x8dasnik Slovenski Jadran, tam je osnoval tudi zalo\xc5\xbebo Jadran (pozneje Primorska zalo\xc5\xbeba); nato je bil med drugim zaposlen pri Kme\xc4\x8dkem glasu (1954-1957), Ljudski pravici oziroma Delu (1957-1961) in zalo\xc5\xbebi Borec (1957-1964). Bil je tudi tajnik sveta za ohranjanje tradicij NOB pri Zvezi zdru\xc5\xbeenj borcev NOV Slovenije (1966-1969). Leta 1969 je bil med ustanovitelji nove zalo\xc5\xbebe Partizanska knjiga in do 1975 njen direktor; pri njej je zasnoval revijo Kurir\xc4\x8dek ter ve\xc4\x8d zbirk. Nekaj naslovov zbirk: Gub\xc4\x8deva knji\xc5\xbenica (v njej je prvi\xc4\x8d iz\xc5\xa1lo v sloven\xc5\xa1\xc4\x8dini in hrva\xc5\xa1\xc4\x8dini 30 del), Lastovke (za mlaj\xc5\xa1e otroke), Matja\xc5\xbeeva knji\xc5\xbenica (za mladino), Znameniti Slovenci, Pogledi (znanstvena revija) in druge. Partizanska knjiga je pod \xc5\xa0tolfovim vodstvom na \xc5\xa1iroko odprla pot \xc5\xbee uveljavljenim ustvarjalcem, znanstvenikom, spominskim pri\xc4\x8devalcem in nepoklicnim zapisovalcem.'